Počelo raseljavanje Roma u Beogradu
Amnesti Internešenel optužio srpsku vladu da je prekršila međunarodno pravo dozvolivši vlastima u Beogradu da isele romske porodice
Rano jutros u Beogradu je počelo raseljavanje nehigijsneskog romskog naselja kod Belvila na Novom Beogradu, u kome živi oko hiljadu ljudi, odnosno oko 250 porodica. Predviđeno je da Romi sa ove lokacije budu preseljeni u metalne kontejnere u četiri odvojena naselja, a celu akciju su nadgledali predstavnici Uprave za ljudska i manjinska prava, misije OEBS-a i delegacije EU i UN, domaćih nevladinih organizacija, a kako je istakla predstavnica Amnesti Internešnala Elena Vasilev, najveći problem sa raseljavanjem je to što gradske vlasti nisu napravile napravile nikakav plan, niti su imali bilo kakve konsultacije sa porodicama koje tu žive, što je, po rečima Vasileve suprotno međunarodnom pravu. Slučaj raseljavanja danas je pratio i zamenik zaštitnika građana Goran Bašić. Romsko nehigijensko naselje kod Belvila posetio je i gradonačelnik Beograda Dragan Đilas, koji je tom prilikom poručio da u Beogradu nema ozbiljnih rasnih tenzija, a ideja gradskih vlasti nije da se pravi romski geto, već da se kroz proces raseljenja Romima obezbedi prihvatljiv način života. Istovremeno, raseljavanjem Roma iz naselja kod Belvila rešava se problem te lokacije u gradu, kaže Đilas: Povodom ove akcije oglasio se Amnesti Internešenel optužujući srpsku vladu da je prekršila međunarodno pravo dozvolivši vlastima u Beogradu da isele romske porodice kod naselja Belvil. Romi nisu bili konsultovani u vezi sa iseljavanjem, uskraćivane su im adekvatne informacije, obaveštenja i pravni lekovi, ističe Amnesti i ocenjuje da bi neke romske porodice mogle da budu razdvojene, dok se druge suočavaju sa beskućništvom. Sa druge strane, zaštitnik građana Saša Janković je ocenio da su žitelji nehigijenskog nelegalnog naselja kod novobeogradskog "Belvila" uspešno premešteni u neuporedivo bolje životne uslove uz puno poštovanje njihovog dostojanstva i bez prinude, što je prvi korak ka njihovoj društvenoj integraciji, smatra Janković.